b'\n_START_ARTICLE_\nSveti Jo\xc5\xa1t nad Kranjem\n_START_SECTION_\nCerkev\n_START_PARAGRAPH_\nCerkev sv. Jo\xc5\xa1ta je dvostolpna, dolga 27.40 metra ter \xc5\xa1iroka 12.5 metra. Prvi\xc4\x8d se omenja okrog leta 1600, \xc4\x8deprav je bila zagotovo zgrajena \xc5\xbee prej. V 18. stoletju je bila barokizirana, dodali pa so ji svete stopnice, ki vodijo do kapele Matere Bo\xc5\xbeje. V letih 1730 do 1770 je bil Jo\xc5\xa1t slove\xc4\x8da bo\xc5\xbeja pot, kasneje pa je slava zamrla._NEWLINE_Cerkev ima bogat pozla\xc4\x8den oltar ter preprost kri\xc5\xbeev pot iz leta 1854, ki ga je izdelal Franc Wissiak. V stranskih oltarjih sta sliki Valentina Metzingerja. Za glavnim oltarjem so \xc5\xa1e vidni ostanki gotskega prezbiterija._NEWLINE_\xc5\xbdegnjanjska ma\xc5\xa1a je vsako prvo nedeljo po Velikem \xc5\xa1marnu._NEWLINE_V zvoniku se nahaja bronast zvon s Pre\xc5\xa1ernovimi verzi, ki ga je Anton Samassa leta 1834 ulil iz brona topov, potegnjenih iz dna morja, kjer so le\xc5\xbeali od bitke pri Navarinu. Poje v glasu des\'. Pre\xc5\xa1ernovi verzi pa se glasijo:_NEWLINE_"Moj bron je najden bil v dnu morja, ko Tur\xc4\x8dije_NEWLINE__NEWLINE_kraljestvo v Heladi kon\xc4\x8dal je Navarin._NEWLINE__NEWLINE_Ga kupi romar, ga Samassa v zvon prelije,_NEWLINE__NEWLINE_glasim zdaj bo\xc5\xbejo \xc4\x8dast iz svet\'ga Jo\xc5\xa1ta lin."_NEWLINE_Dru\xc5\xbebo mu delajo \xc5\xa1e trije novej\xc5\xa1i zvonovi livarne v \xc5\xbdalcu, ki pojejo v glasovih B\xc2\xb0, e\' in ges\'. Veliki zvon je bil ulit leta 2000 in je s te\xc5\xbeo 2654kg najte\xc5\xbeji zvon \xc5\xbealske livarne.'